Document ID: /roh_data/filtered/fineweb-2-filterrobots_roh.jsonl.gz/50099

En la chapitala dal Grischun tegna la presidenta dal parlament da Cuira, Anita Mazzetta il pled festiv. Ina oratura dumandada è Magdalena Martullo Blocher. La cussegliera naziunala ha referì gia il mardi a Razén ed oz fa ella il medem a Bravuogn.
Dals umens cristiandemocrats visita oz il cusseglier naziunal Martin Candinas Sedrun e ses collega dal Cussegl dal chantuns Stefan Engler vegn a tegnair il pled festiv a Zernez. Il president da la PCD svizra vegn a discurrer questa saira en Val Müstair.
Oratur da renum internaziunal a Samignun
Er oraturs cun renum internaziunal vegnan en acziun: Uschia discurra l'anteriur minister da l'exteriur da la Germania, Joshka Fischer, questa saira a Samignun.
Ma na betg politichers èn dumandads sco oraturs – er sportists èn dumandads: Selina Gasparin tegna il pled festiv a Lai, Curdin Perl a Malögia e la moderatura da sport, Steffi Buchli, a Vattiz en la Val Lumnezia.
Er ils cussegliers federals èn en acziun
Oz tegna il president da la Confederaziun - Alain Berset il pled tradiziunal dal prim d'avust sin il Rütli. Er quasi tut ils auters cussegliers federals sa maschaidan tranter il pievel: Johann Schneider-Ammann, Simonetta Sommaruga e Doris Leuthard sa participeschan tranter auter mintgamai ad in brunch.
Ignazio Cassis passenta il prim d'avust en il Tessin e tegna in pled a Monteceneri ed in a Lugano. Guy Parmelin sa pretschenta a Payerne en il Vad ed a Bürchen en il Vallais. Sulet Ueli Maurer na vegn betg en acziun, perquai ch'el è il mument a l'exteriur.
RR novitads 12:00